Mai mult ajutor pentru persoanele cu dizabilități
Ministrul Muncii, Simona Bucura Oprescu, a anunțat că Direcțiile Generale de Asistență Socială și Protecția Copilului (DGASPC) și Unitățile Administrativ-Teritoriale (UAT) pot accesa un buget de peste 25,4 milioane de euro în cadrul proiectului „Dezvoltarea infrastructurii sociale pentru persoanele cu dizabilități” pentru a îmbunătăți serviciile destinate persoanelor cu astfel de probleme, a informat Ministerul Muncii și Solidarității Sociale (MMSS) într-o postare publicată luni pe pagina de Facebook a instituției.
„România este în plin proces de dezinstituţionalizare care presupune incluziunea socială a persoanelor adulte cu dizabilităţi. În cadrul acestui apel pot fi construite de la zero servicii sociale care să susţină aproape 5.000 de persoane cu dizabilităţi să aibă un trai independent. Invit autorităţile locale să scrie proiecte şi să acceseze aceste fonduri necesare pentru a avea o societate incluzivă care să asigure o viaţă mai bună pentru oameni”, a declarat aceasta.
Potrivit instituției, cu un buget total de 25,41 milioane de euro (126,33 milioane de lei, fără TVA), autoritățile locale pot accesa fonduri pentru construirea a 36 de servicii comunitare noi. Acestea includ centre de zi, centre de recuperare neuromotorie de tip ambulatoriu și centre de servicii de asistență și suport.
Sursa citată precizează că „rolul noilor servicii comunitare este să prevină instituţionalizarea, să crească calitatea vieţii persoanelor cu dizabilităţi instituţionalizate şi să asigure sprijin pentru viaţă independentă şi integrare în comunitate”.
Legea nr. 7/2023 privind susținerea procesului de dezinstituționalizare a persoanelor adulte cu dizabilități, aplicarea unor măsuri de accelerare a acestuia și prevenirea instituționalizării stabilește obiectivele și indicatorii de performanță referitori la numărul de persoane dezinstituționalizate, care condiționează finanțarea serviciilor sociale rezidențiale de la bugetul de stat.
Numărul persoanelor cu dizabilități trebuie redus cu aproape 6.000 până în iunie 2026
Conform datelor Ministerului Muncii, până la 30 iunie 2026, numărul persoanelor instituționalizate la nivel național trebuie redus cu 5.776, iar până la 30 iunie 2030 cu încă 1.150 de persoane.
Calendarul actualizat pentru apelul „Dezvoltarea infrastructurii sociale pentru persoanele cu dizabilități” prevede că termenul pentru depunerea proiectelor a fost prelungit până la 30 iunie 2024. Solicitările se pot face exclusiv prin platforma electronică dedicată PNRR, la acest link.
Apelul face parte din Componenta 13 – Reforme sociale din Planul Național de Redresare și Reziliență al României (PNRR), Investiția I.2 – Reabilitarea, renovarea și dezvoltarea infrastructurii sociale pentru persoanele cu dizabilități, având ca obiectiv ținta 396 – Noi servicii comunitare pentru persoanele cu dizabilități.